
一先·其一

寒对暑　日对年　蹴鞠对秋千
丹山对碧水　淡雨对覃烟
歌婉转、貌婵娟　雪鼓对云笺
荒芦栖南雁、疏影噪秋蝉
洗耳尚逢高士笑、折腰肯受小儿怜
郭泰泛舟　折角半垂梅子雨
山涛骑马　接篱倒看杏花天

一先·其二
轻对重　肥对坚　碧玉对青钱
郊寒对岛瘦　酒圣对诗仙
倚玉树、步金莲　凿井对耕田
杜甫青宵立、边韶白昼眠
豪饮客吞波底月、酣游人醉水中天
斗草青郊　几行宝马嘶金勒
看花紫陌　千里香车拥翠钿

一先·其三

吟对咏　授对传　乐矣对凄然
风鹏对雪雁　董杏对周莲
春九十、岁三千　钟鼓对管弦
入山逢宰相、无事即神仙
霞映武陵桃淡淡、烟荒隋堤柳绵绵
七碗月团　啜罢清风生腋下
三千钟鼓　饮余红雨晕腮边
一先·其四

中对外　后对先　树下对花前
玉柱对金屋　叠嶂对平川
孙子策、祖生鞭　盛席对华筵
解醉知茶力、愁消识酒权
丝剪芰荷开车沼、锦妆凫雁泛温泉
帝女衔石　海中遗魄为精卫
蜀王叫月　枝上游魂化杜鹃

二萧·其一

琴对管　斧对瓢　水怪对花妖
秋声对春色　白缣对红绡
臣五代、事三朝　斗柄对弓腰
醉客歌金缕、佳人品玉箫
风定落月闲不扫、霜余残叶湿难烧
千载兴周　尚父一杆投渭水
百年霸越　钱王万弩射江潮

二萧·其二荣对悴　夕对朝　露地对云霄
商彝对周鼎　殷镬对虞韶
樊素口、小蛮腰　六诏对三苗
朝天车奕弈、出塞马萧萧
公子幽兰重泛舸、王孙芳草正联镖
潘岳高怀　曾向秋天吟蟋蟀
王维清兴　尝于雪夜画芭蕉

二萧·其三

耕对读　牧对樵　琥珀对琼瑶
兔毫对鸿爪　桂楫对兰桡
鱼潜藻、鹿藏蕉　水远对山遥
湘灵能鼓瑟、嬴女解吹箫
雪点寒梅横小院、风吹弱柳覆平桥
月牖通宵　绛蜡罢时光不减
风帘当昼　雕盘停后篆难消

三肴·其一

诗对礼　卦对爻　燕引对鸾调
晨钟对暮鼓　野馔对出肴
雉方乳、鹊始巢　猛虎对神獒
疏星浮荇叶、皓月上松梢
为邦自古推瑚琏、从政于今愧斗筲
管鲍相知　能交忘形胶漆友
蔺廉有隙　终为刎颈生死交

三肴·其二

歌对舞　笑对嘲　耳语对神交
焉乌对亥豕　獭髓对鸾胶
宜久敬、莫轻抛　一气对同胞
祭尊甘皮被、张禄念绨袍
花径风来逢客访、紫扉月到有僧敲
夜雨中园　一颗不雕王子柰
秋风江上　三重曾卷杜公茅

三肴·其三

衙对舍　廪对庖　玉磬对金铙
竹林对梅岭　起凤对腾蛟
鲛绡帐、兽锦袍　露果对风梢
杨州输橘柚、荆土供菁茅
断蛇埋地称孙叔、渡蚁作桥识宋郊
好梦难成　蛩响阶前偏唧唧
良朋远到　鸡声窗外正啁啁
四豪·其一

茭对茨　荻对蒿　山麓对江螯
莺簧对蝶板　麦浪对桃涛
骐骥足、凤凰毛　足誉对嘉褒
文人窥蠹简、学士书兔毫
马援南征载薏苡、张骞西使进葡萄
辩口悬河　万语千言常亹亹
词源倒峡　连篇累牍自滔滔

四豪·其二

梅对杏　李对桃　棫朴对旌旄
酒仙对诗史　德泽对恩膏
悬一榻、梦三刀　拙逸对贵劳
玉堂花烛绕、金殿月轮高
孤山看鹤盘云下、蜀道闻猿向日号
万事从人　有花有酒应自乐
百年皆客　一丘一壑尽吾豪
四豪·其三

台对省　署对曹　分袂对同袍
鸣琴对击剑　返辙对回艚
良借箸、操提刀　香茶对醇醪
滴泉归海大、蒉土积山高
石室来客煎雀舌、书堂宾至煮羊羔
被谪贾生　湘水凄凉吟服鸟
遭谗屈子　江潭憔悴著离骚

五歌·其一

微对巨　少对多　直干对平柯
蜂媒对蝶使　雨笠对烟蓑
眉淡扫、面微酡　妙舞对清歌
轻衫裁夏葛、薄袂剪春萝
将相兼行唐李靖、霸王杂用汉萧何
月本阴精　岂有羿妻曾窃药
星为夜宿　浪传织女漫投梭

五歌·其二

慈对善　虐对苛　缥缈对婆娑
长杨对细柳　嫩蕊对寒莎
追风马、挽日戈　玉液对金波
紫诏衔丹凤、黄庭换白鹅
画阁江城梅作调、兰舟夜渡竹为歌
门外雪飞　错认空中飘柳絮
岩边瀑响　误疑天半落银河

五歌·其三

松对竹　荇对荷　薜荔对藤萝
梯云对步月　樵唱对渔歌
升鼎雉、听经鹅　北海对东坡
吴郎哀废宅、邵子乐行窝
丽水良金皆待冶、崑山美玉总须磨
雨过黄州　琉璃色灿华清瓦
风来帝苑　荷芰香飘太液波
五歌·其四笼对槛　巢对窝　及第对登科
冰清对玉润　地利对人和
韩擒虎、荣架鹅　青女对素娥
破头朱澼笏、折齿谢鲲梭
留客酒杯应恨少、动人诗句不须多
绿野凝烟　但听村前双牧笛
绝江积雪　唯看江上一渔蓑

六麻·其一

清对浊　美对嘉　鄙吝对矜夸
花须对柳眼　屋角对檐牙
志和宅、博望槎　秋实对春华
乾炉烹白雪、坤鼎炼丹砂
深宵望冷沙场月、边塞听残野戍笳
满院松风　鱼声隐隐为僧舍
半窗花月　锡影侬侬是道家

六麻·其二雷对电　雾对霞　蚁阵对蜂衙
寄梅对怀橘　酿酒对烹茶
宜男草、益母花　杨柳对蒹葭
班姬辞帝辇、蔡琰泣胡笳
舞榭歌楼千万尺、竹篱茅舍两三家
珊枕半床　月明时梦飞塞外
银筝一奏　花落处人在天涯

六麻·其三圆对缺　正对斜　笑语对咨嗟
沈腰对潘鬓　孟笋对卢茶
百舌鸟、两头蛇　帝里对仙家
尧仁敷率土、舜德被流沙
桥上授书曾纳履、壁间题句已笼纱
远塞迢迢　露碛风沙何可极
长沙渺渺　雪涛烟浪信无涯

六麻·其四

疏对密　朴对华　义鹘对慈鸦
鹤群对雁阵　白苎对黄麻
读三到、吟八叉　肃静对喧哗
围棋兼把钩、沉李并浮瓜
羽客片时能煮石、孤禅千劫似蒸沙
党尉粗豪　金帐笼香斟美酒
陶生清逸　银珰融雪啜团茶

七阳·其一

台对阁　沼对塘　朝雨对夕阳
游人对隐士　谢女对秋娘
三寸舌、九回肠　玉液对琼浆
秦皇照胆镜、徐肇返魂香
青萍夜啸芙蓉匣、黄卷时摊薜荔床
元亨利贞　天地一机成化育
仁义礼智　圣贤千古立纲常
七阳·其二

红对白　绿对黄　昼永对更长
龙飞对凤舞　锦缆对牙樯
云弁使、雪衣娘　故国对他乡
雄文能徙鳄、艳曲为求凰
九月高风惊落帽、暮春闲水喜流觞
僧占名山　云绕茂林藏古殿
客栖胜地　风飘落叶响空廊

七阳·其三

衰对壮　弱对强　艳饰对新妆
御龙对司马　破竹对穿杨
读班马、识求羊　水色对山光
仙棋藏绿橘、客枕梦黄梁
池草入诗因有梦、海棠带恨为无香
风起画堂　帘箔影翻青荇沼
月斜金井　辘轳声度碧梧樯

七阳·其四

臣对子　帝对王　日月对风霜
乌台对紫府　雪牖对云房
香山社、书锦堂　茅屋对岩廊
芬椒涂内壁、文杏饰高墙
贫女幸分东壁影、幽火高卧北窗凉
绣阁探春　丽日半笼青镜色
水亭醉夏　薰风常透碧筒香

八庚·其一

形对貌　色对声　夏邑对周京
江云对涧树　玉磬对银筝
人老老、我卿卿　晓燕对春莺
玄霜舂玉杵、白露贮金茎
贾客君山秋弄笛、仙人缑岭夜吹笙
帝业独兴　尽道汉高能用将
父书空读　谁言赵括善用兵

八庚·其二

功对业　性对情　月上对云行
乘龙对附骥　阆苑对蓬瀛
春秋笔、月旦评　东作对西成
隋珠光照乘、和璧价连城
三箭三人唐将勇、一琴一鹤赵公清
汉帝求贤　诏访严滩逢故旧
宋廷优老　年尊洛社重耆英

八庚·其三

昏对旦　晦对明　久雨对新晴
蓼湾对花港　竹友对梅兄
黄石叟、丹邱生　犬吠对鸡鸣
暮山云外断、新水月中平
半榻清风宜午梦、一犁好雨趁春耕
王旦登庸　误我十年迟作相
刘蕡不弟　愧他多士早成名
九青·其一庚对甲　己对丁　魏阙对彤庭
梅妻对鹤子　珠箔对银屏
鸳浴沼、鹭飞汀　鸿雁对鹡鸰
人间寿者相、天上老人星
八月好修攀桂斧、三春须系护花铃
江阁凭临　一水净连天际碧
石栏闲倚　群山秀向雨余青

九青·其二

危对乱　泰对宁　纳陛对超庭
金盘对玉箸　泛梗对浮萍
群玉圃、众芳亭　旧典对新型
骑牛闲读史、牧豕自横经
秋首田中禾颍重、春余园内菜花馨
旅次凄凉　塞月江风皆惨淡
筵前欢笑　燕歌赵舞独娉婷

十蒸·其一

苹对蓼　角对菱　雁弋对鱼罾
齐纨对鲁绮　蜀锦对吴绫
星渐没、日初生　九聘对三征
萧何曾作吏、贾岛昔为僧
贤人视履循规矩、大匠挥斤校准绳
野渡春风　人喜乘潮移酒舫
江天暮雨　客愁隔岸对渔灯

十蒸·其二谈对吐　谓对称　冉闵对颜曾
侯赢对伯噽　祖狄对孙登
抛白纻、宴红绫　胜友对良朋
争名如逐鹿、谋利似趋蝇
仁杰姨惭周不仕、王陵母识汉方兴
句写愁容　浣花寄迹传工部
诗吟变乱　凝碧伤心叹右丞

十一尤·其一

荣对辱　喜对忧　缱绻对绸缪
吴娃对越女　野马对沙鸥
茶解渴、酒消愁　白眼对苍头
马迁修史记、孔子作春秋
莘野耕夫闲举耜、渭滨渔夫晚垂钩
龙马游河　羲帝因图而画卦
神龟出洛　禹王取法以明筹

十一尤·其二

冠对履　舄对裘　院小对庭幽
面墙对膝地　错智对良筹
孤嶂耸、大江流　芳泽对圆邱
花潭来越唱、柳屿起吴讴
莺懒燕忙三月雨、蛩催蝉退一天秋
钟子听琴　荒径入林山寂寂
谪仙捉月　洪涛接岸水悠悠

十一尤·其三

鱼对鸟　鹡对鸠　翠馆对红楼
七贤对三友　爱日对愁秋
虎类狗、蚁如牛　列辟对诸侯
陈唱临春乐、隋歌清夜游
客中事业麒麟阁、地下文章鹦鹉洲
旷野平原　猎士马蹄轻似箭
斜风细雨　牧童牛背稳如舟

十二侵·其一

歌对曲　啸对吟　往古对来今
山头对水面　远浦对遥岑
勤三上、惜寸阴　茂树对平林
卞和三献玉、杨震四知金
青皇风暖催芳草、白帝城高急暮砧
绣虎雕龙　才子窗前挥彩笔
描鸾刺凤　佳人帘下度金针

十二侵·其二瞪对眺　涉对临　 瑞雪对甘霖
主欢对民乐　交浅对言深
耻三战、示七擒　顾曲对知音
大车行槛槛、驷马骤骎骎
紫电青虹腾剑气、高山流水识琴心
屈子怀君　极浦吟风悲泽畔
王郎忆友　扁舟卧雪访山阴

十三覃·其一

宫对阙　庭对龛　水北对天南
蜃楼对蚁郡　伟论对高谈
遴妃梓、树楩楠　得一对函三
八宝珊瑚枕、双珠玳瑁簪
萧王待士心推赤、卢相欺君面独蓝
贾岛诗狂　手拟敲门行处思
张颠草圣　头能濡墨写时酣

十三覃·其二

闻对见　解对谙　三橘对双柑
黄童对白叟　静女对奇男
秋七七、径三三　海色对山岚
鸾声何嘁嘁、虎视正眈眈
仪封疆吏知尼父、函谷关人识老聃
江相归池　止水自盟真是止
吴公作宰　贪泉虽饮亦何贪

十四盐·其一

宽对猛　冷对炎　清直对尊严
云头对雨脚　鹤发对龙髯
风台谏、肃堂廉　保泰对鸣谦
五湖归范蠡、三径隐陶潜
一剑成功堪佩印、百钱满挂便垂帘
浊酒停杯　容我半酣愁际饮
好花傍座　看他微笑悟时拈

十四盐·其二连对断　减对添　淡泊对安恬
回头对极目　水底对山尖
腰袅袅、手纤纤　凤卜对鸾占
开田多种粟、煮海尽成盐
居同九世张公艺、思给千人范仲淹
箫弄凤来　秦女有缘能跨羽
鼎成龙去　轩臣无计得攀髯

十四盐·其三人对己　爱对嫌　举止对观瞻
四知对三语　义正对辞严
勤雪案、课风檐　漏箭对书签
文繁归獭祭、体艳别香奁
昨夜题梅更一字、早春来燕卷重帘
诗以史名　愁里悲歌怀杜甫
笔经人索　梦中显晦老江淹

十五咸·其一

栽对植　薙对芟　二伯对三监
朝臣对国老　职事对官衔
鹿麑麑、兔毚毚　启牍对开缄
绿杨莺睍睆、红杏燕呢喃
半篱白菊娱陶令、一枕黄粱度吕岩
九夏炎飙　长日风停留客骑
三冬寒冽　漫天雪浪驻征帆

十五咸·其二

梧对杞　柏对杉　夏濩对韶咸
涧瀍对溱洧　巩洛对峭函
藏书洞、避诏岩　脱俗对超凡
贤人羞献媚、正士嫉工谗
霸越谋臣推少伯、佐唐藩将重浑瑊
邺下狂生　羯鼓三挝羞锦袄
江州司马　琵琶一曲湿青衫

十五咸·其三

袍对笏　履对衫　匹马对孤帆
琢磨对雕镂　刻划对镌镵
星北拱、日西衔　卮漏对鼎馋
江边生桂若、海外树都咸
但得恢恢存利刃、何需咄咄达空函
彩凤知音　乐典后夔须九奏
金人守口　圣如尼父亦三缄

